Title: ประกาศการประปานครหลวง เรื่อง ขยายระยะเวลาการลดค่าใช้จ่ายในการติดตั้งประปาใหม่อัตราร้อยละ 10

ประกาศการประปานครหลวง

ประกาศการประปานครหลวง
เรื่อง
ขยายระยะเวลาการลดค่าใช้จ่ายในการติดตั้งประปาใหม่อัตราร้อยละ ๑๐[๑]

ตามประกาศการประปานครหลวง เรื่อง
หลักเกณฑ์การลดค่าใช้จ่ายในการติดตั้งประปาใหม่อัตราร้อยละ ๑๐ ประกาศ ณ วันที่ ๒๑
กันยายน ๒๕๕๕ ซึ่งมีกำหนดระยะเวลาตั้งแต่วันที่ ๑ ตุลาคม ๒๕๕๕ ถึงวันที่ ๓๐
กันยายน ๒๕๕๖ นั้น

เพื่อเป็นการสนองนโยบายรัฐบาล โดย นางสาวยิ่งลักษณ์ ชินวัตร
นายกรัฐมนตรี
ซึ่งมีนโยบายให้ขยายการบริการน้ำสะอาดเพื่อการอุปโภคบริโภคให้ครอบคลุมประชาชนในทุกพื้นที่
และสร้างการเข้าถึงน้ำสะอาดอย่างเท่าเทียมกันทั่วประเทศ เพื่อยกระดับคุณภาพชีวิตของประชาชน
ตามที่ได้แถลงต่อรัฐสภาเมื่อวันที่ ๒๓ สิงหาคม ๒๕๕๔ อาศัยอำนาจตามความในมาตรา ๓๒
แห่งพระราชบัญญัติการประปานครหลวง พ.ศ. ๒๕๑๐ ประกอบกับระเบียบการประปานครหลวง
ฉบับที่ ๕๐ ว่าด้วยการติดตั้งประปา พ.ศ. ๒๕๕๔ และคำสั่งการประปานครหลวง ที่
๒๔๙/๒๕๕๔ สั่ง ณ วันที่ ๒๙ มิถุนายน พ.ศ. ๒๕๕๔ เรื่อง
หลักเกณฑ์วิธีปฏิบัติและอัตราค่าใช้จ่ายในการติดตั้งประปา
การประปานครหลวงจึงขยายระยะเวลาในการลดค่าใช้จ่ายในการติดตั้งประปาใหม่ให้กับประชาชนในเขตพื้นที่บริการตามหลักเกณฑ์
ดังต่อไปนี้

๑.  เป็นผู้ขอติดตั้งประปาใหม่ประเภทที่พักอาศัยสำหรับการติดตั้งถาวร
โดยเป็นเจ้าของสถานที่ที่ขอใช้น้ำหรือเป็นผู้ครอบครองโดยชอบด้วยกฎหมาย
หรือเป็นผู้มีชื่ออยู่ในทะเบียนบ้าน
๒.  เป็นการขอติดตั้งประปาใหม่โดยใช้มาตรวัดน้ำขนาดเส้นผ่านศูนย์กลาง
๑/๒ นิ้ว และระยะทางวางท่อเข้าสถานที่ติดตั้งมาตรวัดน้ำของผู้ขอติดตั้งประปาใหม่
ต้องไม่เกิน ๒๐ เมตร นับจากท่อเมนของการประปานครหลวง

๓.  ลดค่าใช้จ่ายในการติดตั้งประปาใหม่ในอัตราร้อยละ
๑๐ ของค่าใช้จ่ายทั้งหมด จากจำนวน ๕,๐๐๐ บาท เหลือเป็น ๔,๕๐๐ บาท โดยผู้ขอติดตั้งประปาใหม่จะต้องชำระภาษีมูลค่าเพิ่มอีกร้อยละ ๗
จำนวน ๓๑๕ บาท และวางเงินประกันการใช้น้ำ จำนวน ๔๐๐ บาท

๔.  ผู้ขอติดตั้งประปารายใหม่ซึ่งมีรายได้เฉลี่ยต่อครัวเรือนไม่เกินเดือนละ
๑๒,๐๐๐ บาท โดยมีหนังสือรับรองจากหน่วยงานราชการ
สามารถขอผ่อนชำระค่าใช้จ่ายในการติดตั้งประปาใหม่ได้เดือนละ ๑ งวด ภายในกำหนดเวลาไม่เกิน
๑ ปี โดยผู้ขอติดตั้งประปาใหม่ต้องผ่อนชำระงวดแรกพร้อมวางเงินประกันการใช้น้ำ
จำนวน ๔๐๐ บาท ในวันทำสัญญาผ่อนชำระค่าใช้จ่ายในการติดตั้งประปาใหม่
ทั้งนี้
ผู้ขอติดตั้งประปาใหม่ต้องจัดหาผู้ค้ำประกันเป็นข้าราชการหรือพนักงานรัฐวิสาหกิจที่ดำรงตำแหน่งไม่ต่ำกว่าระดับ
๖ หรือเทียบเท่า หรือเป็นบุคคลที่น่าเชื่อถือ เช่น กำนัน
ผู้ใหญ่บ้านหรือประธานชุมชน และหากผู้ขอติดตั้งประปาใหม่
ไม่ปฏิบัติตามข้อกำหนดในสัญญาผ่อนชำระค่าใช้จ่ายในการติดตั้งประปาใหม่
การประปานครหลวงขอสงวนสิทธิ์ในการระงับการจ่ายน้ำ และเรียกให้ผู้ค้ำประกันชำระเงินค่าใช้จ่ายในการติดตั้งประปาใหม่ที่ค้างชำระอยู่ทั้งหมดแก่การประปานครหลวง

๕.  เป็นผู้ยื่นคำขอติดตั้งประปาใหม่
ตั้งแต่วันที่ ๑ ตุลาคม ๒๕๕๖ ถึงวันที่ ๓๐ กันยายน ๒๕๕๘

จึงประกาศให้ทราบโดยทั่วกัน

ประกาศ
ณ วันที่ ๑ ตุลาคม พ.ศ. ๒๕๕๖
ธนศักดิ์
 วัฒนฐานะ
รองผู้ว่าการ
(บริการ) รักษาการในตำแหน่ง
ผู้ว่าการการประปานครหลวง

ปริยานุช/ผู้จัดทำ
๒๗ พฤศจิกายน
๒๕๕๖

อังศุมาลี/ผู้ตรวจ
๒๗ พฤศจิกายน
๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๖๓ ง/หน้า ๒๑/๒๕ พฤศจิกายน ๒๕๕๖